粟特神祇白畫

粟特神祇白畫係一幅敦煌歸義軍時期嘅紙本白畫，描繪粟特人崇拜嘅兩名祆教神祇。幅圖係由法國探險家伯希和喺莫高窟發現，而家藏喺法國國家圖書館。

分析 

饒宗頤喺佢著作《敦煌白畫》入面提到該圖：「繪二女相向坐，帶間略施淺絳，顏微着赭色，頰塗兩暈，餘皆白描。一女手持蛇蠍，側有一犬伸舌，舌設朱色。一女捧杯盤，盤中有犬。紙本已汙損，懸掛之帶尙存。」幅圖嘅風格雖已漢化，但入面仍有好多異於中原文化嘅符號，左邊神像嘅着裝亦明顯同嗰陣中土流行嘅服飾唔同。近年喺中亞粟特同埋于闐地區發現嘅祆畫入面常有手托小型動物嘅圖像，同該畫內容幾多關聯。

該畫經中山大學歷史系教授姜伯勤考證，確認係祆教圖像，畫入面二女神係粟特神祇。佢重認為右邊持日月蛇蠍嘅四臂女神係祆教嘅娜娜神，佢運用同嘅方法研究各種娜娜女神嘅圖像及文獻嚟充實呢個觀點，並闡釋咗敦煌賽祆嘅情景同粟特神祇畫像嘅運用。歷史學家則話左邊女神應係祆教善神，右邊係惡神。姜伯勤雖接受張廣達關於妲瑞娜嘅說法，但佢確定右邊神像係女神娜娜。

娜娜女神係源自美索不達米亞嘅神祇，據說佢原係蘇美爾嘅性愛、豐產及戰爭女神，後尾融入祆教神祇之列。薩珊王朝時期，對娜娜女神嘅崇拜畀粟特商人帶入東亞，漢化後叫做「胡天南太后」。該畫女神頭部佩戴嘅桃形冠可能受到回鶻嘅影響。

攷

粟特
 中國粟特人墓葬一覽

畫
粟特
宗教藝術
瑣羅亞斯德教